Šta imaju zajedničko Čarls Darvin, Majkl Džordan i Joda?
Poput mnogih drugih istorijskih i stvarnih ličnosti, oni su ćelavi,
u nekim slučajevima je to lični izbor.
Glava koja se presijava, vekovima je bila simbol inteligencije,
ali uprkos ovome, mnogi ćelavi ljudi bi ipak želeli da im se vrati kosa.
Naučnici su se dugo pitali,
zašto neki ljudi gube kosu i kako se ona može vratiti.
Oni među nama sa punom grivom imaju oko 100 000 do 150 0000 dlaka na glavi
i naučnici su otkrili dve stvari u vezi sa ovim gustim šipražjem.
Prvo, kosa koja niče i koju vidimo većinom se sastoji od keratina,
proteina koji ostaje od mrtvih ćelija koje se guraju nagore
dok nove ćelije rastu pod njima.
Drugo, strukture koje vode rast dlake
nazivaju se folikulima kose
i predstavljaju mrežu složenih organa koji se formiraju pre našeg rođenja
i uz koje kosa raste u neprekidnom ciklusu.
Ovaj ciklus ima tri glavne faze.
Prva je anagen, faza rasta,
kroz koju trenutno prolazi do 90% vaših folikula kose
i od koje kosa raste nagore brzinom od jednog centimetra mesečno.
Anagen može trajati od dve do sedam godina u zavisnosti od vaših gena.
Nakon ovog produktivnog perioda,
signali unutar kože navode neke folikule na početak nove faze
koja se zove katagen, ili faza regresije,
pri čemu se folikuli kose skupljaju na mali deo svoje prvobitne veličine.
Katagen traje oko dve do tri nedelje
i prekida dovod krvi do folikula, stvarajući mrtvu dlaku
koja je spremna da opadne.
Konačno, dlaka ulazi u telogen, ili fazu odmaranja,
koja traje od deset do dvanaest nedelja
i pogađa oko 5 do 15% vaših folikula kože glave.
Tokom telogena, i do 200 mrtvih dlaka može da opadne za jedan dan,
što je prilično normalno.
Ciklus rasta onda počinje iznova.
Ali nisu sve glave dlakave,
i neke od njih zapravo postaju sve više proćelave tokom vremena
kao odgovor na promene u telu.
95% ćelavosti kod muškaraca može se pripisati muškom tipu ćelavosti.
Ćelavost je nasledna,
i kod ljudi sa ovom boljkom,
folikuli postaju izuzetno osetljivi na efekte dihidrotestosterona,
hormonskog proizvoda koji nastaje od testosterona.
DHT izaziva smanjivanje kod ovih preosetljivih folikula,
od čega kosa postaje kraća i pramenastija.
Ali gubitak nije iznenadan.
Dešava se postepeno, po šablonu poznatom kao Norvudova skala,
koja opisuje ozbiljnost gubitka kose.
Kosa se prvo povlači kod slepoočnica,
a onda počinje da se proređuje kosa na temenu u kružnoj putanji.
Na najvišem stupnju skale,
ove površine koje ćelave susreću se i dramatično šire,
ostavljajući na kraju samo prsten retke kose oko slepoočnica
i na zadnjem delu glave.
Genetika nije jedina odgovorna za ćelavost.
Dugi periodi stresa mogu da pošalju signale koji šokiraju folikule
i nateraju ih da pre vremena stupe u fazu odmaranja.
Neke žene ovo doživljavaju nakon porođaja.
Folikuli takođe mogu izgubiti sposobnost da stupe u fazu rasta, anagen.
Ovo se privremeno događa ljudima koji prolaze kroz hemoterapiju.
Ali iako ćelavost izgleda trajna,
naučna istraživanja su otkrila da je situacija suprotna.
Ispod površine kože,
koreni iz kojih naša kosa raste zapravo ostaju živi.
Koristeći ovo znanje,
naučnici su razvili lekove koji skraćuju fazu odmora
i folikule teraju u anagen.
Drugi lekovi se bore protiv muškog tipa ćelavosti
tako što blokiraju prelaz iz testosterona u DHT
tako da on ne pogađa te osetljive folikule.
Stem ćelije takođe igraju ulogu u upravljanju ciklusom rasta
i naučnici istražuju da li uz pomoć njih mogu da manipulišu
aktivnošću ovih ćelija kako bi podstakli folikule da ponovo proizvode kosu.
U međuvremenu,
dok naučnici usavršavaju metode za vraćanje kose u život,
svako ko ćelavi ili razmatra tu mogućnost
može da se seti da je u sjajnom društvu.